KOMISIJOS SPRENDIMAS
2006 m. spalio 16 d.
dėl neatidėliotinų priemonių, taikomų žuvininkystės produktams, importuotiems iš Brazilijos ir skirtiems vartoti žmonėms
(pranešta dokumentu Nr. C(2006) 4819)
(Tekstas svarbus EEE)
(2006/698/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 53 straipsnio 1 dalies b punktą,
kadangi:
(1)
Vadovaujantis Reglamentu (EB) Nr. 178/2002, kai yra akivaizdu, kad iš trečiųjų šalių importuotas maistas gali kelti rimtą pavojų žmonių ir gyvūnų sveikatai ar aplinkai ir kad šio pavojaus konkrečios valstybės narės (valstybių narių) taikytomis priemonėmis sėkmingai išvengti neįmanoma, turi būti priimamos būtinos priemonės.
(2)
Pagal 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (2), maisto tvarkymo subjektai turi užtikrinti, kad žuvininkystės produktuose nebūtų viršijami histamino ribiniai kiekiai. Šios ribos, kartu su mėginių ėmimo ir analizės metodais, buvo nustatytos 2005 m. lapkričio 15 d. Komisijos reglamente (EB) Nr. 2073/2005 dėl maisto produktų mikrobiologinių kriterijų (3).
(3)
Per neseniai atliktą Bendrijos patikrinimą Brazilijoje paaiškėjo, kad apdorojant žuvininkystės produktus esama rimtų higienos trūkumų. Dėl šių trūkumų žuvis nėra tokia šviežia, kokia turėtų būti, greitai pradeda gesti, todėl tam tikrų rūšių žuvyse gali atsirasti dideli histamino kiekiai (ypač tose rūšyse, kurios priklauso šioms šeimoms: Scombridae, Clupeidae, Engraulidae, Coryfenidae, Pomatomidae, Scombresosidae). Be to, per patikrinimą paaiškėjo, kad Brazilijos valdžios institucijos neturi pakankamai pajėgumų atlikti būtinus žuvies patikrinimus, ypač skirtus aptikti histaminą tose rūšyse.
(4)
Per didelis histamino kiekis žuvininkystės produktuose kelia didelį pavojų žmonių sveikatai.
(5)
Todėl tikslinga priimti priemones Bendrijos lygiu, taikomas žuvininkystės produktų, kurie gali būti užteršti, importui, kad būtų užtikrinta veiksminga ir vienoda apsauga visose valstybėse narėse.
(6)
Žuvininkystės produktų iš žuvų rūšių, siejamų su dideliu histidino kiekiu, importas į Bendriją turėtų būti leidžiamas tik tuo atveju, jei galima įrodyti, kad produktai yra sistemingai tikrinami jų kilmės vietoje siekiant patvirtinti, kad histamino kiekis juose neviršija Reglamente (EB) Nr. 2073/2005 nustatytų ribinių kiekių.
(7)
Tačiau yra tikslinga laikinai leisti importuoti siuntas, jei prie jų nėra pridėti patikrinimų kilmės vietoje rezultatai, su sąlyga, jei valstybės narės užtikrins, kad tos siuntos bus atitinkamai patikrintos, kai jos atgabenamos prie Bendrijos sienos, siekiant patvirtinti, kad histamino kiekis juose neviršija Reglamente (EB) Nr. 2073/2005 nustatytų ribinių kiekių. Šis laikinas leidimas turėtų galioti ribotą laiką, kuris leistų Brazilijos valdžios institucijoms sukurti savo patikrinimo pajėgumus.
(8)
Reglamente (EB) Nr. 178/2002 nustatoma skubaus įspėjimo apie pavojų sistema, taikoma maistui ir pašarams, kuri turėtų būti naudojama įgyvendinant abipusio keitimosi informacija reikalavimus, nustatytus Tarybos direktyvos 97/78/EB (4) 22 straipsnio 2 dalyje. Be to, valstybės narės Komisijai turėtų periodiškai teikti visų analizės rezultatų, gautų oficialiai patikrinus žuvininkystės produktų siuntas iš Brazilijos, ataskaitas.
(9)
Šis sprendimas turėtų būti peržiūrimas atsižvelgiant į Brazilijos pateiktas garantijas ir remiantis valstybių narių atliktų tyrimų rezultatais.
(10)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Taikymo sritis
Šis sprendimas taikomas visiems žuvininkystės produktams iš žuvies, priskiriamos Scombridae, Clupeidae, Engraulidae, Coryfenidae, Pomatomidae, Scombresosidae šeimoms, importuotiems iš Brazilijos ir skirtiems vartoti žmonėms.
2 straipsnis
Histamino analizė
1. Valstybės narės leidžia importuoti į Bendriją 1 straipsnyje nurodytus produktus tik tuo atveju, jei prie jų yra pridedami histamino analizės, atliktos Brazilijoje iki išsiuntimo, rezultatai, kurie įrodo, kad histamino kiekis neviršija Reglamente (EB) Nr. 2073/2005 nustatytų ribinių kiekių. Tie tyrimai turi būti atlikti vadovaujantis mėginių ėmimo ir analizės metodais, nurodytais Reglamente (EB) Nr. 2073/2005.
2. Nukrypdamos nuo šio straipsnio 1 dalies nuostatų valstybės narės leidžia importuoti į Bendriją 1 straipsnyje nurodytus produktus, prie kurių nėra pridedami histamino analizės rezultatai, kaip nurodyta 1 šio straipsnio dalyje, su sąlyga, kad importuojanti valstybė narė užtikrins, kad visos šių produktų siuntos bus ištirtos siekiant patvirtinti, kad histamino kiekis neviršija Reglamente (EB) Nr. 2073/2005 nustatytų ribinių kiekių. Tie tyrimai turi būti atlikti vadovaujantis mėginių ėmimo ir analizės metodais, nurodytais Reglamente (EB) Nr. 2073/2005.
3 straipsnis
Ataskaitos
Valstybės narės nedelsdamos informuoja Komisiją, jei pagal 2 straipsnio 2 dalį atlikus tyrimus nustatomas histamino kiekis, viršijantis Reglamente (EB) Nr. 2073/2005 nustatytus ribinius kiekius žuvininkystės produktams.
Valstybės narės teikia Komisijai ataskaitą apie visus pagal 2 straipsnio 2 dalį atliktus tyrimus.
Teikdamos minėtą informaciją ir ataskaitas valstybės narės naudojasi Reglamente (EB) Nr. 178/2002 nustatyta skubaus įspėjimo apie pavojų sistema, taikoma maistui ir pašarams.
4 straipsnis
Išlaidų priskaičiavimas
Visos išlaidos, patirtos taikant šį sprendimą, priskaičiuojamos siuntėjui, gavėjui arba jų įgaliotiniams.
5 straipsnis
Vykdymas
Valstybės narės nedelsdamos praneša Komisijai apie priemones, kurių imasi šiam sprendimui įvykdyti.
6 straipsnis
Taikymo laikotarpis
Šis sprendimas taikomas iki 2006 m. gruodžio 31 d.
7 straipsnis
Adresatai
Šis sprendimas yra skirtas valstybėms narėms.
Priimta Briuselyje, 2006 m. spalio 16 d.